
Fra januar til mai 2000 studerte jeg ved IAE (Institut d’Administration des Entreprises) i Lille.  Jeg vil med denne rapporten prøve å fortelle litt om mine erfaringer fra dette oppholdet.

Lille ligger helt nord i Frankrike og bare kort tid fra Belgia, Nederland og England for å nevne noen.  Jeg synes at Lille var en svært fin by, med mange gamle bygninger og mye pent å se på.  Det virker som om de har gjort mye for å restaurere og holde vedlike gamle severdigheter.

IAE ligger ikke på campus sammen med resten av universitetet, men inne i byen i den gamle delen av Lille – Vieux Lille.  Skolen har sine lokaler i et gammelt hospital som er blitt restaurert, en vakker bygning.  IAE-Lille er forholdsvis nyoppstartet, jeg tror de første studentene begynte der i 1996.

Under oppholdet mitt i Lille bodde jeg svært nær skolen, i den gamle bydelen.  Kontakperson ved IAE – Vincent Baudry, skaffet meg hybel hos en privat stifelse.  Her blir man innkvartert sammen med andre studenter, både franske og andre nasjonaliteter.  Standarden er svært enkel, men rommet er helt OK selv om det ikke er særlig stort.  Man deler kjøkken og bad med 3 andre.  Det er dyrere å bo inne i selve byen enn på campus, men skal man gå på IAE, er det helt klart verdt å betale litt mer for å slippe å reise til og fra campus (som ligger et stykke utenfor byen) hver dag.

Snakket dessuten med andre som bodde på campus, og de kunne fortelle at det ikke var særlig trygt å ferdes der på kvelden/natten.  Dette tror jeg gjelder generelt for hele Lille.  Det er jo en stor by, og jeg fikk fra flere hold opplyst at verken gutter eller jenter burde gå alene i gatene nattetid.  Det viktigste er vel at man alltid er flere sammen.

På dagen, derimot, er Lille en veldig koselig by med utallige restauranter og kafeer.  Det samme gjelder butikker.  Det finnes både store kjøpesentre og små, koselige handlegater.

Tilbake til studiene, som er den viktigste grunnen til at man drar utenlands:

Jeg dro som sagt i vårsemesteret, og dette var på grunn av at det da ble lettere å finne fag som passer inn i fagplanen her på skolen.

Ideelt sett ville jeg foretrukket og reist i høstsemesteret ettersom det er da de aller fleste andre utenlandsstudentene kommer til IAE.  Det blir da arrangert diverse turer og fester for at det skal bli lettere å bli kjent med de andre og falle inn i miljøet.  Tror det ville vært lettere å bli integrert i klasssen hvis man hadde vært med fra ”starten av”.  Synes at det var vanskelig å bli særlig godt kjent med de franske studentene, men det blir jo ofte til at ERASMUS-studenter holder sammen.

Ellers er personellet på skolen veldig hjelpsomme, de hjelper en med det meste bare en spør.  Når det gjelder eksamen og slikt, er de veldig fleksible, og det er mulig å skrive oppgaver og for eksempel ha en muntlig eksamen i stedet for å avlegge skriftlig eksamen sammen med de franske studentene.

Her er en liten beskrivelse av de fagene jeg valgte:

MUTATIONS DES SYSTEMES ECONOMIQUES (5 ECTS)

Dette er et fag som tar for seg endringene i verdensøkonomien etter andre verdenskrig.  Foreleseren tar for seg noen sosialøkonomiske begreper og teorier, men stort sett dreier det seg om spesifikke begivenheter i historien som forandret/påvirket de økonomiske systemer.  Vi leste også mange artikler fra diverse økonomiske tidsskrifter.  De fleste endringene ses fra et fransk synspunkt.

HISTOIRE POLITIQUE ET ECONOMIQUE DU XXe SIECLE (5 ECTS)

Dette faget gjelder bare franske forhold og tar rett og slett for seg Frankrikes økonomiske og politiske historie etter andre verdenskrig.  Som vanlig er i Frankrike, er det ikke spesielle bøker på pensum, men her delte foreleser ut rundt 150 sider stoff som skulle komplettere forelesningsnotatene.  Dette faget ble vel detaljert for meg,og ettersom man ikke har de samme bakgrunnskunnskapene som en som er født i landet, var det mange ting som jeg ikke følte jeg kunne fra før av, som de andre betraktet som en selvfølge.  Ville ikke valgt dette faget hvis jeg hadde visst på forhånd at det skulle være så detaljert og kun dreie seg om franske forhold.  Det er klart at man lærer mye interessant, men hvis man ikke har tenkt å jobbe i Frankrike, så tror jeg at mange av disse kunnskapene er vel detaljerte.

ANALYSE FINANCIERE (5 ECTS)

Dette faget minner svært mye om finansiering og investering som vi har her på Høyskolen, men det er jo forskjeller som ligger i at det franske skattesystemet for eksemel er annerledes enn det norske.  Vi hadde ingen bøker å forholde oss til i dette faget, alt baserte seg på forelesninger og oppgaveløsning.  Hadde en veldig dyktig foreleser, så selv om det kunne være vanskelig å følge med i blant, ble notatene mine oversiktlige takket være henne.

MARKETING 2 (5 ECTS)

Dette faget gikk i sin helhet ut på arbeid med case.  Teorien var blitt gjennomgått i forrige semester, så her skulle man sette teorien ut i praksis.  Selv om jeg hadde hatt eksamen i markedsføring her på skolen før jeg dro, så var det veldig vanskelig å komme med noe fornuftig når vi skulle gå igjennom casene.  Casene de benyttet der, var helt annerledes enn det jeg var vant til, mye lengre og mer tekniske.  Det virker som om de er mer metodiske og analytiske når det gjelder case enn det vi var på høyskolen.  Ofte kunne et case være 15-20 sider og inneholde masse teknisk informasjon om for eksempel verktøy.  Eksamen var på tre timer, og jeg brukte nesten halve tida bare på å komme meg igjennom caset, så det ble for lite tid til å få løst hele oppgaven.

SIMULATION DE MANAGEMENT (4 ECTS)

Dette var et fag som gikk over tre dager.  Det er avgangsstudentene ved IAE-MSG som arrangerer dette bedriftsspillet, og det er obligatorisk for alle i tredje klasse.

Vi ble delt opp i grupper på 5-6 stykker og i forskjellige univers.  Det gikk i korte trekk ut på å starte opp og drive en bedrift.  Vi fikk utlevert en manual, der det stod priser på arbeidskraft, oppstartskapital og alle andre relevante opplysninger.  Deretter var spillet i gang, og vi ble nødt til å ta forskjellige avgjørelser om hvor mye vi skulle produsere, hva vår salgspris skulle være, og på hvilke markeder vi skulle profilere oss.  Etter hver ”avgjørelse” ble våre beslutninger levert inn og kjørt gjennom et dataprogram som fikk fram vår markedsandel osv, rett og slett hvordan vi lå an i forhold til de andre.  Svært interessant og lærerikt.  På slutten av dag tre ble det også kåret en vinner, den som hadde den mest framgangsrike bedriften.  Svært interessant og lærerikt.

